CELEX: 52017PC0367
Language: hr
Date: 2017-07-05
Title: Prijedlog PROVEDBENE ODLUKE VIJEĆA o podvrgavanju nove psihoaktivne tvari N-fenil-N-[1-(2-feniletil)piperidin-4-il]furan-2-karboksamida (furanilfentanila) kontrolnim mjerama

EUROPSKA KOMISIJA
            Bruxelles, 5.7.2017.
            COM(2017) 367 final
            2017/0152(NLE)
            Prijedlog
            PROVEDBENE ODLUKE VIJEĆA
            o podvrgavanju nove psihoaktivne tvari N-fenil-N-[1-(2-feniletil)piperidin-4-il]furan-2-karboksamida (furanilfentanila) kontrolnim mjerama 
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Odlukom Vijeća 2005/387/PUP o razmjeni informacija, procjeni rizika i kontroli novih psihoaktivnih tvari
                  1
                predviđa se postupak od tri koraka koji može rezultirati podvrgavanjem nove psihoaktivne tvari kontrolnim mjerama diljem Unije.
            
            
               Dana 23. siječnja 2017. izdano je Zajedničko izvješće Europskog centra za praćenje droga i ovisnosti o drogama (EMCDDA) i Europola sastavljeno u skladu s člankom 5. Odluke Vijeća 2005/387/PUP. Nakon zahtjeva Komisije i devet država članica te u skladu s člankom 6. stavkom 1. prethodno navedene Odluke Vijeća, Vijeće je 28. veljače 2017. zatražilo procjenu rizika prouzročenih upotrebom i proizvodnjom nove psihoaktivne tvari furanilfentanila te trgovinom njome, sudjelovanja organiziranog kriminala i mogućih posljedica kontrolnih mjera uvedenih za tu tvar.
            
            
               Rizike povezane s furanilfentanilom procijenio je Znanstveni odbor Europskog centra za praćenje droga i ovisnosti o drogama koji djeluje u skladu s odredbama članka 6. stavaka 2., 3. i 4. Odluke Vijeća. Predsjednik Znanstvenog odbora podnio je Izvješće o procjeni rizika Komisiji i Vijeću 24. svibnja 2017. Glavni su rezultati procjene rizika sljedeći:
            
            
               ·furanilfentanil je sintetički opioid blisko srodan fentanilu koji se kontrolira na međunarodnoj razini;
            
            
               ·furanilfentanil je dostupan u Europskoj uniji barem od lipnja 2015. te je otkriven u 16 država članica. Pet država članica prijavilo je 23 smrtna slučaja povezana s furanilfentanilom. U najmanje je deset smrtnih slučajeva furanilfentanil bio uzrok smrti ili joj je vjerojatno doprinio.
            
            
               U skladu s člankom 8. stavkom 1. Odluke Vijeća 2005/387/PUP, u roku od šest tjedana od datuma primitka izvješća o procjeni rizika Komisija Vijeću predstavlja inicijativu o podvrgavanju novih psihoaktivnih tvari kontrolnim mjerama diljem Unije ili dostavlja izvješće u kojem objašnjava svoja stajališta o tome zašto takvu inicijativu ne smatra potrebnom. U skladu s presudom Suda od 16. travnja 2015. u spojenim predmetima C-317/13 i C-679/13 prije donošenja akta na temelju članka 8. stavka 1. Odluke Vijeća 2005/387/PUP obavezno je savjetovanje s Europskim parlamentom. 
            
            
               Na temelju nalaza Izvješća o procjeni rizika Komisija smatra da postoji osnova za podvrgavanje te tvari kontrolnim mjerama diljem Unije. Prema Izvješću o procjeni rizika akutna toksičnost furanilfentanila takva je da može uzrokovati teške štetne posljedice za zdravlje ljudi.
            
            
               2.
                     CILJ PRIJEDLOGA 
            
            
               Cilj je ovog Prijedloga provedbene odluke Vijeća pozvati države članice da furanilfentanil podvrgnu kontrolnim mjerama i kaznenim sankcijama propisanima u njihovu zakonodavstvu u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               2017/0152 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o podvrgavanju nove psihoaktivne tvari N-fenil-N-[1-(2-feniletil)piperidin-4-il]furan-2-karboksamida (furanilfentanila) kontrolnim mjerama 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari
                  2
               , a posebno njezin članak 8. stavak 3.,
            
            
               uzimajući u obzir prijedlog Europske komisije,
            
         
         
            
               uzimajući u obzir mišljenje Europskog parlamenta
                  3
               , 
            
            
               budući da:
            
            
               (1)Izvješće o procjeni rizika za novu psihoaktivnu tvar N-fenil-N-[1-(2-feniletil)piperidin-4-il]furan-2-karboksamid (furanilfentanil) sastavljeno je u skladu s člankom 6. Odluke 2005/387/PUP na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te je potom dostavljeno Komisiji i Vijeću 24. svibnja 2017.
            
            
               (2)Furanilfentanil je sintetički opioid te je strukturno sličan fentanilu, kontroliranoj tvari koja je u širokoj upotrebi u medicini za opću anesteziju tijekom operacije i za smanjenje bolova. Furanilfentanil strukturno je srodan i acetilfentanilu i akriloilfentanilu, koji su u prosincu 2015. i prosincu 2016. bili tema Zajedničkog izvješća Znanstvenog odbora Europskog centra za praćenje droga i ovisnosti o drogama i Europola.
            
            
               (3)Furanilfentanil je dostupan u Uniji barem od lipnja 2015. te je otkriven u 16 država članica. U većini slučajeva zaplijenjen je u obliku praha, ali i u obliku tekućine i tableta. Otkrivene su količine relativno male. Međutim, treba ih promatrati u okviru jačine djelovanja tvari.
            
            
               (4)Pet država članica prijavilo je 23 smrtna slučaja povezana s furanilfentanilom. U najmanje je deset smrtnih slučajeva furanilfentanil bio uzrok smrti ili joj je vjerojatno doprinio. Osim toga, tri su države članice prijavile 11 akutnih trovanja bez smrtnih posljedica koja su povezana s furanilfentanilom.
            
            
               (5)Ne postoje informacije koje bi ukazale na uključenost organiziranog kriminala u proizvodnju furanilfentanila, njegovu distribuciju (trgovinu njime) i opskrbu tom tvari u Uniji. Dostupne informacije ukazuju na to da furanilfentanil proizvode kemijska poduzeća u Kini.
            
            
               (6)Furanilfentanil prodaje se na internetu u malim i veleprodajnim količinama kao „kemikalija koja se upotrebljava za istraživanje”, najčešće u obliku praha i gotovih sprejeva za nos. Podaci o zapljenama upućuju na to da se furanilfentanil možda prodavao i na nezakonitom tržištu opioida.
            
            
               (7)Ne postoji priznata upotreba furanilfentanila u humanoj ili veterinarskoj medicini u Uniji. Ne postoje naznake da bi se furanilfentanil mogao upotrebljavati u bilo koju drugu svrhu osim kao analitički referentni standard i u znanstvenim istraživanjima.
            
            
               (8)U Izvješću o procjeni rizika navodi se da bi se u okviru dodatnih istraživanja moglo odgovoriti na mnoga pitanja povezana s furanilfentanilom koja se postavljaju zbog nedovoljno informacija o rizicima za zdravlje pojedinaca, rizicima za javno zdravlje i društvenim rizicima. Međutim, dostupni dokazi i informacije o zdravstvenim i društvenim rizicima povezanima s tom tvari, uzimajući u obzir i njezinu sličnost s fentanilom, dovoljan su razlog za podvrgavanje furanilfentanila kontrolnim mjerama diljem Unije.
            
            
               (9)Furanilfentanil ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Tvar trenutačno nije obuhvaćena procjenom u okviru sustava Ujedinjenih naroda.
            
            
               (10)S obzirom na to da deset država članica kontrolira furanilfentanil u skladu s nacionalnim zakonodavstvom o kontroli droga te da tri države članice kontroliraju furanilfentanil u skladu s drugim zakonodavstvom, podvrgavanjem te tvari kontrolnim mjerama diljem Unije doprinijelo bi se izbjegavanju prepreka prekograničnom izvršavanju zakona i pravosudnoj suradnji te pružanju zaštite od rizika koje njezina dostupnost i upotreba mogu predstavljati.
            
            
               (11)Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice podvrgavanjem tih tvari kontrolnim mjerama diljem Unije. S obzirom na to da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se furanilfentanil podvrgnuo kontrolnim mjerama diljem Unije.
            
            
               (12)Odluka 2005/387/PUP obvezujuća je za Dansku te Danska stoga sudjeluje u donošenju i primjeni ove Odluke kojom se provodi Odluka 2005/387/PUP.
            
            
               (13)Odluka 2005/387/PUP obvezujuća je za Irsku te Irska stoga sudjeluje u donošenju i primjeni ove Odluke kojom se provodi Odluka 2005/387/PUP.
            
            
               (14)Odluka 2005/387/PUP nije obvezujuća za Ujedinjenu Kraljevinu pa Ujedinjena Kraljevina stoga ne sudjeluje u donošenju i primjeni ove Odluke kojom se provodi Odluka 2005/387/PUP te ova Odluka za nju nije obvezujuća niti se na nju primjenjuje,
            
            
               DONIJELO JE OVU ODLUKU: 
            
            
               Članak 1.
            
            
               Nova psihoaktivna tvar N-fenil-N-[1-(2-feniletil)piperidin-4-il]furan-2-karboksamid (furanilfentanil) podvrgava se kontrolnim mjerama diljem Unije.
            
            
               Članak 2.
            
         
         
            
               Najkasnije do [godinu dana od datuma objavljivanja ove Odluke] države članice poduzimaju potrebne mjere, u skladu sa svojim nacionalnim zakonodavstvom, radi podvrgavanja nove psihoaktivne tvari iz članka 1. kontrolnim mjerama i kaznenim sankcijama, kako je to predviđeno njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
            
            
               Članak 3.
            
            
               Ova Odluka stupa na snagu sljedećeg dana od dana objave u Službenom listu Europske unije.
            
            
            
            
               Ova Odluka primjenjuje se u skladu s Ugovorima.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 127, 20.5.2005., str. 32.
               
               
                  
                     (2)
                  SL L 127, 20.5.2005., str. 32.
               
               
                  
                     (3)
                  SL C , , str. .